**ມະຕິ​**

**ກອງ​ປະຊຸມ​ໃຫຍ່​ຜູ້​ແທນ**

**ອົງຄະ​ນະ​ພັກ​ແຂວງ​ອັດ​ຕະປືຄັ້ງ​ທີ XI​ ວັນ​ທີ17-18 ກັນຍາ 2020**

**( ສະເໜີໂດຍ ສະຫາຍ ທະນູໄຊ ບັນຊາລິດ ກໍາມະການພັກແຂວງ, ຫົວໜ້າຫ້ອງວ່າການແຂວງ )**

 ກອງ​ປະຊຸມ​ໃຫຍ່ຜູ້​ແທນອົງຄະ​ນະ​ພັກ​ແຂວງ​ອັດ​ຕະປື ຄັ້ງ​ທີ XI​ ໄດ້​ດຳເນີນ​​ເປັນເວລາ 2 ວັນເລີ່ມແຕ່ວັນ​ທີ 17-18 ກັນຍາ 2020 ໂດຍມີສະຫາຍ ປອ ໄຊສົມພອນ ພົມວິຫານ ກໍາມະການກົມການເມືອງພັກ, ປະທານສູນກາງແນວລາວສ້າງຊາດ ເຂົ້າຮ່ວມເປັນຜູ້ຊີ້ນໍາກອງປະຊຸມ ແລະ ມີບັນດາສະຫາຍຈາກຄະນະຈັດຕັ້ງສູນກາງ, ຄະນະກວດກາສູນກາງພັກ, ຫ້ອງວ່າາການສູນກາງພັກ, ແຂວງຈຳປາສັກ, ສາລະວັນ, ເຊກອງ ແລະ ກອງພົນທີ 5 ເຂົ້າຮ່ວມຢ່າງພ້ອມພຽງ. ກອງປະຊຸມໃຫຍ່ດໍາເນີນພາຍໃຕ້ການເປັນປະທານຂອງສະຫາຍ ເລັດ ໄຊຍະພອນ ເລຂາພັກແຂວງ-ເຈົ້າແຂວງ, ມີບັນດາສະຫາຍຄະນະປະຈຳພັກ, ກໍາມະການພັກແຂວງ ແລະ ​ຜູ້​ແທນ​ສົມບູນ​ 225 ສະຫາຍ, ຍິງ31ສະຫາຍ, ເຊິ່ງ​ເປັນ​ຕົວ​ແທນ​ໃຫ້​ແກ່​ສະມະ​ຊິກ​ພັກ​ທົ່ວແຂວງ 9.596 ສະຫາຍ,ຍິງ 2.651 ສະຫາຍ;ພ້ອມນັ້ນ, ຍັງມີແຂກ​ຖືກ​ເຊີນ 39 ສະຫາຍ,ຍິງ 7 ສະຫາຍ ທີ່ຕາງໜ້າອາດີດການນໍາ, ພະນັກງານປະຕິວັດ -ອາວຸໂສບໍານານ,ຄອບຄົວວິລະຊົນ-ນັກຮົບແຂ່ງຂັນ, ຄອບຄົວຕົວແບບ ແລະ ນັກທຸລະກິດພາຍໃນແຂວງ. ກອງປະຊຸມໃຫຍ່ຜູ້ແທນ ອົງຄະນະພັກແຂວງຄັ້ງນີ້ພາຍໃຕ້ຄໍາຂວັນທີ່ວ່າ: ”**ຍົກສູງບົດບາດການນຳພາຂອງພັກທີ່ເຂັ້ມແຂງຮອບດ້ານ, ເພີ່ມທະວີຄວາມສາມັກຄີເປັນປຶກແຜ່ນແໜ້ນໜາ, ສູ້ຊົນປົກປັກຮັກສາ ແລະ ພັດທະນາແຂວງອັດຕະປືກ້າວຂຶ້ນຢ່າງໜັກແໜ້ນ, ປະຊາຊົນຢູ່ດີກິນດີ ຕາມທິດສ້າງສັງຄົມນິຍົມມາແຕ່ຮາກຖານ ”.**

 ກອງປະຊຸມໃຫຍ່ ໄດ້ດໍາເນີນພາຍໃຕ້ບັນຍາກາດແຫ່ງຄວາມສາມັກຄີເປັນເອກະພາບສູງ, ຄວາມຮັບຜິດຊອບອັນເຕັມປ່ຽມ, ຟົດຟື້ນ ແລະ ສ້າງສັນຢູ່ພາຍໃນ, ບວກກັບຄວາມສົນໃຈ ແລະ ຕິດຕາມອັນໃກ້ຊິດ, ຈົດຈໍ່ຂອງທົ່ວສັງຄົມ. ບັນດາ​ຜູ້ແທນກອງ​ປະຊຸມ​ໄດ້ຍົກ​ສູງ​ຄວາມ​ຮັບຜິດຊອບ ແລະ ​ສຸມ​ສະຕິ​ປັນຍາ​ຂອງ​ຕົນເຂົ້າໃນການຄົ້ນຄວ້າປະກອບຄຳຄິດຄຳເຫັນຢ່າງກົງໄປກົງມາ ຕໍ່ແຕ່ລະເນື້ອໃນ​ເຮັດ​ໃຫ້​ກອງ​ປະຊຸມສຳ​ເລັດ​ຕາມ​ຈຸດປະສົງ ແລະ ຄາດໝາຍ​ທີ່ວາງໄວ້ ຊຶ່ງສະແດງອອກດັ່ງນີ້:

 **I.**ກອງ​ປະຊຸມ​ໃຫຍ່ຜູ້​ແທນອົງຄະ​ນະ​ພັກ​ແຂວງ​ອັດ​ຕະປື ຄັ້ງ​ທີ XI​ ໄດ້​ລົງ​​ມະຕິ​ເປັນ​ເອກະ​ພາບ​ ​ແລະ ​ຮັບ​ຮອງ​ເອົາ​ບັນດາ​ເນື້ອໃນ​ທີ່ສຳຄັນດັ່ງລຸ່ມນີ້:

ກອງປະຊຸມໄດ້ພ້ອມກັນຄົ້ນຄວ້າ ແລະ ປະກອບຄຳເຫັນໃສ່ຮ່າງລາຍງານການເມືອງ, ແຜນພັດທະນາເສດຖະກິດ-ສັງຄົມ ແລະ ກອງປະຊຸມໄດ້ເປັນເອກະພາບກັນຕີລາຄາດ້ານດີ, ດ້ານອ່ອນ, ຂໍ້ຄົງຄ້າງ, ສາເຫດ ແລະ ບົດຮຽນການຊີ້ນຳ-ນຳພາການຈັດຕັ້ງປະຕິບັດມະຕິກອງປະຊຸມໃຫຍ່ໃນ 5 ປີຜ່ານມາ. ພ້ອມນີ້ ກອງປະຊຸມຍັງໄດ້ເປັນເອກະສັນຮັບຮອງເອົາທິດທາງຄາດໝາຍສູ້ຊົນ ກ່ຽວກັບວຽກງານກໍ່ສ້າງພັກ-ພະນັກງານ ແລະ ແຜນພັດທະນາ 5 ປີຄັ້ງທີ IXໄລຍະ 2021-2025; ເພີ່ມທະວີປັບປຸງຍຸດທະສາດຮອດ 2025 ເພື່ອເປັນພື້ນຖານໃຫ້ແກ່ການບັນລຸວິໃສທັດຮອດ 2030 ເຊິ່ງມີເນື້ອໃນຕົ້ນຕໍດັ່ງນີ້:

 1. ຮັບປະກັນໃຫ້ແຂວງອັດຕະປືມີສະຖຽນລະພາບທາງດ້ານການເມືອງ, ສັງຄົມມີຄວາມເປັນລະບຽບຮຽບຮ້ອຍ, ປັບປຸງວຽກງານ ປກຊ-ປກສ ໃຫ້ມີຄວາມໜັກແໜ້ນເຂັ້ມແຂງກວ່າເກົ່າ, ປະຊາຊົນບັນດາ ເຜົ່າມີຄວາມເຊື່ອໝັ້ນຕໍ່ການນຳພາຂອງພັກ ແລະ ຕັ້ງໜ້າປະຕິບັດແນວທາງນະໂຍບາຍຂອງພັກ, ລະບຽບກົດໝາຍຂອງລັດໃຫ້ປະກົດຜົນເປັນຈິງ.

 2. ພັດທະນາເສດຖະກິດ-ສັງຄົມ ໃຫ້ມີການຂະຫຍາຍຕົວດ້ວຍຈັງຫວະທີ່ເໝາະສົມ ແລະ ຕໍ່ເນື່ອງ, ສະເລ່ຍອັດຕາການເຕີບໂຕດ້ານເສດຖະກິດ (GDP) ເພີ່ມຂຶ້ນ 7,5-8%, ສະເລ່ຍຕໍ່ຫົວຄົນໃຫ້ໄດ້ 23,62 ລ້ານກີບ ຫຼື ເທົ່າກັບ 2.698 ໂດລາສະຫະລັດ, ບ້ານພັດທະນາໃຫ້ໄດ້ຫຼາຍກວ່າເຄິ່ງໜຶ່ງ ຂອງຈໍານວນບ້ານທັງໝົດ, ສ້າງບ້ານຕົວແບບປະຊາຊົນຢູ່ດີກິນດີ ແລະ ມີຄວາມຜາສຸກ ຕາມທິດສ້າງສັງຄົມນິຍົມມາແຕ່ຮາກຖານໃຫ້ໄດ້ 4 ບ້ານ ແລະ ອັດຕາຄອບຄົວທຸກຍາກໃຫ້ຫຼຸດລົງຫຼາຍທີ່ສຸດຂອງຈຳນວນຄອບຄົວທຸກຍາກທັງໝົດໃນທົ່ວແຂວງ.

 - ໂຄງສ້າງເສດຖະກິດຂະຫຍາຍຕົວໄປຕາມທິດຫັນເປັນອຸດສາຫະກຳ ແລະ ທັນສະໄໝ; ຂຸດຄົ້ນຄວາມອາດສາມາດບົ່ມຊ້ອນຂອງແຂວງ ເຂົ້າໃນການພັດທະນາເສດຖະກິດ-ສັງຄົມ, ຊຸກຍູ້ສົ່ງເສີມການຜະລິດກະສິກໍາເປັນສິນຄ້າຢ່າງແຂງແຮງ, ຕິດພັນກັບການປຸງແຕ່ງແລະສົ່ງອອກກັບທີ່ເປັນຕົ້ນ: ສິນຄ້າໜຶ່ງເມືອງ-ໜຶ່ງຜະລິດຕະພັນ; ຈັດສັນພູມລຳເນົາ ແລະ ຈັດສັນອາຊີບຄົງທີ່ໃຫ້ແກ່ປະຊາຊົນ, ພັດທະນາພື້ນຖານໂຄງລ່າງໃຫ້ມີການຂະຫຍາຍຕົວສາມາດເຊື່ອມຈອດ ແລະເຊື່ອມໂຍງເສດຖະກິດໃນກອບ CLV ແລະ ປະເທດໃກ້ຄຽງ, ພ້ອມທັງປົກປັກຮັກສາຊັບພະຍາກອນທຳມະຊາດ ແລະ ສິ່ງແວດລ້ອມໃຫ້ຍືນຍົງ, ສຸມໃສ່ການສ້າງລາຍຮັບເຂົ້າງົບປະມານຂອງທ້ອງຖິ່ນ ແລະ ສ້າງລາຍຮັບໃຫ້ປະຊາຊົນສູງຂຶ້ນກວ່າເກົ່າສາມາດກຸ້ມຕົນເອງໄດ້ໃນຕໍ່ໜ້າ.

 - ຕັ້ງໜ້າຜັນຂະຫຍາຍຍຸທະສາດຮອດປີ 2025 ໃຫ້ປະກົດຜົນເປັນຈິງ; ດໍາເນີນການທົດທວນເພື່ອກໍານົດຮອດປີ 2030 ແນໃສ່ໃຫ້ບັນລຸວິໃສທັດຮອດທີ່ໄດ້ກໍານົດໄວ້; ສຸມໃສ່ປະຕິບັດ 2 ຍຸດທະສາດໃຫຍ່ຄື: ຟື້ນຟູຜົນກະທົບໄພພິບັດຢູ່ເມືອງສະໜາມໄຊໃຫ້ຄຸນນະພາບທີ່ດີກວ່າເກົ່າ ແລະ ດໍາເນີນການສ້າງບ້ານຕົວແບບປະຊາຊົນຢູ່ດີກິນດີ ແລະ ມີຄວາມຜາສຸກ ຕາມທິດສ້າງສັງຄົມນິຍົມມາແຕ່ຮາກຖານໃຫ້ເປັນຮູບປະທໍາເພື່ອຂະຫຍາຍໄປສູ່ບ້ານ ແລະ ເມືອງອື່ນໆໃນທົ່ວແຂວງ.

3. ສູ້ຊົນພັດທະນາຊັບພະຍາກອນມະນຸດໃຫ້ມີຄວາມຮູ້-ຄວາມສາມາດ, ມີເຕັກນິກວິທະຍາສາດສູງ, ມີຄຸນສົມບັດສິນທຳປະຕິວັດ, ສຸຂະພາບແຂງແຮງ, ສ້າງສີມືແຮງງານທີ່ດີ ເພື່ອຕອບສະໜອງຄວາມຕ້ອງການໃນການພັດທະນາຕົວຈິງຂອງສັງຄົມ.ຂະຫຍາຍຕາໜ່າງການສຶກສາ, ສາທາລະນະສຸກໄປສູ່ເຂດຊົນນະບົດ, ເຂດພູດອຍຫ່າງໄກສອກຫລີກໃຫ້ທົ່ວເຖິງ, ສືບຕໍ່ຮັກສາມູນເຊື້ອວັດທະນະທຳ, ຮີດຄອງປະເພນີອັນດີງາມທີ່ເປັນເອກະລັກຂອງ​ຊາດ ຂອງເຜົ່າ. ປະຕິບັດນະໂຍບາຍດ້ານສະຫວັດດີການ-ສັງຄົມໃຫ້ເໝາະສົມ, ວ່ອງໄວ ແລະ ຖືກຕ້ອງສອດຄ່ອງກັບສະພາບຄວາມເປັນຈິງໃນແຕ່ລະໄລຍະ.

4. ຍົກສູງຄວາມສາມາດນຳພາຂອງອົງຄະນະພັກແຂວງໃຫ້ສູງເດັ່ນຂຶ້ນ, ສຸມໃສ່ການປັບປຸງ-ກໍ່ສ້າງພັກໃຫ້ມີຄວາມປອດໃສ, ເຂັ້ມແຂງ ແລະ ໜັກແໜ້ນບັນລຸໄດ້ຫຼາຍກວ່າ 3/4 ຂອງຈໍານວນໜ່ວຍພັກທັງໝົດ, ຮັບປະກັນບົດບາດເປັນແກ່ນນໍາໃນລະບົບການເມືອງຂອງພັກ, ເພີ່ມທະວີຄວາມສາມັກຄີຂອງປະຊາຊົນບັນດາເຜົ່າ, ຍົກສູງປະສິດທິພາບການບໍລິຫານລັດໃຫ້ມີຄວາມສັກສິດ, ໂປ່ງໃສ-ວ່ອງໄວ, ຄຸ້ມຄອງລັດ-ຄຸ້ມຄອງສັງຄົມໃຫ້ໄປຕາມລະບຽບ

ກົດໝາຍຢ່າງເຂັ້ມງວດ.

5. ສືບຕໍ່ເປີດກວ້າງການພົວພັນຮ່ວມມືກັບປະເທດເພື່ອນມິດແລະອົງການຈັດຕັ້ງສາກົນບົນຫຼັກການຕ່າງຝ່າຍຕ່າງມີຜົນປະໂຫຍດ ແລະເຄົາລົບອຳນາດອະທິປະໄຕເຊິ່ງກັນ ແລະ ກັນ; ໃນນີ້ຕົ້ນຕໍແມ່ນເພີ່ມທະວີການພົວພັນມິດຕະພາບ, ຄວາມສາມັກຄີແບບພິເສດ ແລະ ຮ່ວມມືຮອບດ້ານ ກັບບັນດາແຂວງຂອງ ສສ ຫວຽດນາມ, ເປີດກວ້າງແລະຂະຫຍາຍການຮ່ວມມືກັບບັນດາແຂວງ ແລະ ຫົວໜ່ວຍທຸລະກິດແຖວໜ້າຂອງ ສປຈີນ ໃຫ້ເປັນຮູບປະທໍາຕາມຍຸດທະສາດ-ແຜນແມ່ບົດວ່າດ້ວຍການສ້າງຄູ່ຮ່ວມສະຕາກໍາ ລາວ-ຈີນ; ເພີ່ມທະວີການຮ່ວມມືຖານບ້ານພີ່ເມືອງນ້ອງກັບບັນດາແຂວງ ທີ່ມີຊາຍແດນຕິດຈອດຂອງຣາຊະອະນາຈັກກຳປູເຈຍ ແລະ ຣາຊາອານະຈັກໄທໃຫ້ແໜ້ນແຟ້ນກວ່າເກົ່າ.

ຕັ້ງໜ້າປະກອບສ່ວນແລະປະຕິບັດພັນທະໃນກອບການຮ່ວມມື CLV ແລະການຮ່ວມມືອື່ນໆໃຫ້ມີປະສິດທິພາບແລະ ມີປະສິດທິຜົນ.

**II.**ກອງປະຊຸມໄດ້ເປັນເອກະສັນກັນ ຮັບຮອງເອົາເນື້ອໃນບົດສຳຫລວດການນຳພາລວມຂອງຄະນະບໍລິຫານງານພັກແຂວງສະໄໝທີ X ເຊິ່ງໄດ້ຕີລາຄາຢ່າງພາວະວິໃສ, ກົງໄປກົງມາກ່ຽວກັບຜົນງານທີ່ຍາດມາໄດ້ໃນໄລຍະ 5 ປີຜ່ານມາ. ພ້ອມກັນນັ້ນ, ກໍ່ຍັງຊີ້ໃຫ້ເຫັນຈຸດອ່ອນ, ຂໍ້ຄົງຄ້າງ ແລະ ມາດຕະການທີ່ຈໍາເປັນຈະຕ້ອງໄດ້ສືບຕໍ່ແກ້ໄຂບັນຫາຕ່າງໆໃນຕໍ່ໜ້າ.

**III.** ຜູ້ແທນສົມບູນກອງປະຊຸມໃຫຍ່ ໄດ້ພ້ອມກັນໃຊ້ສິດປະຊາທິປະໄຕຂອງຕົນ ປ່ອນບັດເລືອກຕັ້ງເອົາຄະນະບໍລິຫານງານພັກແຂວງຊຸດໃໝ່, ບົນພື້ນຖານຖືກຕ້ອງຕາມມາດຕະຖານເງື່ອນໄຂທີ່ໄດ້ກຳນົດໄວ້, ມີຜູ້ອອກສະໝັກເລືອກຕັ້ງ **38** ສະຫາຍ,ຍິງ 5 ສະຫາຍ ແລະ ເລືອກໄດ້ 33 ສະຫາຍ ຍິງ 5 ສະຫາຍຄື:​

1. ສະຫາຍເລັດ ໄຊຍະພອນ
2. ສະຫາຍ ນ ມີນາພອນ ໄຊສົມພູ
3. ສະຫາຍ ບຸນຮຽນ ແກ້ວບົວພາດ
4. ສະຫາຍ ຄໍາບຸນ ດວງພະບາງ
5. ສະຫາຍ ທະນູໄຊ ບັນຊາລິດ
6. ສະຫາຍ ບຸນເສີດ ເສດທິລາດ
7. ສະຫາຍ ບຸນໂຮມ ພົມມະສານ
8. ສະຫາຍ ຄໍາຫວັນ ຈັນທະໂຄດ
9. ສະຫາຍ ເພັດມີໄຊ ຄໍາພັກດີ
10. ສະຫາຍ ນ ບຸນນານ ບຸນນະແສງ
11. ສະຫາຍ ພັອ ໂຊກໄຊ ພິມມະລາ
12. ສະຫາຍ ບຸນທະມາລີ ໝັ້ນອານົງ
13. ສະຫາຍ ປັນຍາ ໄຊຍະແສງ
14. ສະຫາຍ ນ ບັນທະໄລ ແກ້ວມະນີວົງ
15. ສະຫາຍ ລັດຕະນະພອນ ເທບສຸວັນ
16. ສະຫາຍ ສຸລິຈັນ ພອນແກ້ວ
17. ສະຫາຍ ສີໄລ ສີສະແຫວງສຸກ
18. ສະຫາຍ ສຸລິວົງ ອະໄພວົງ
19. ສະຫາຍ ສຸລິຈັນ ໂຊກຄໍາຈັນ
20. ສະຫາຍ ສຸວັນສີ ແກ້ວວິເສີດ
21. ສະຫາຍ ປອ ຄອນສະຫງ່າ ພິມມະສອນ
22. ສະຫາຍ ຄໍາເຜີຍ ໂສມຖາວອນ
23. ສະຫາຍ ນ ຈັນເພັດ ຈັນທະມາດ
24. ສະຫາຍ ພັອ ສີເວີນ ແກ້ວສີວົງສາ
25. ສະຫາຍ ສົມພົງ ສີຊາຊົນ
26. ສະຫາຍ ອຸດົມສິນ ສີຊານົນ
27. ສະຫາຍ ນ ພອນມະນີ ຂຽນໄຊຍະວົງ
28. ສະຫາຍ ດຣ ອິນປັນ ອິນທິລາດ
29. ສະຫາຍ ພູວັນ ພົມມະຈັນ
30. ສະຫາຍ ສູນນະຄອນ ແກ້ວວຽງຄໍາ
31. ສະຫາຍ ຫັດສະໄນ ສີບຸນເຫຼືອງ
32. ສະຫາຍ ວິທະຍາ ພົມມະຈັນ
33. ສະຫາຍ ຈິດປະສົງ ສິງສະຫວັດ

 **IV.**ກອງປະຊຸມຄັ້ງປະຖົມມະລຶກຄົບຄະນະບໍລິຫານງານພັກແຂວງ ໄດ້ປ່ອນ​ບັດເລືອກຕັ້ງເອົາຄະນະປະຈຳພັກແຂວງ, ເປັນ​ເອກະ​ພາບ​ລົງ​ປະຊາ​ມະຕິເລືອກຕັ້ງເອົາເລຂາ ​ແລະ ຮອງເລຂາຄະນະ​ບໍລິຫານ​ງານພັກແຂວງ, ປະທານ ແລະ ຮອງປະທານຄະນະກວດກາພັກ​ແຂວງ:

1). ເລືອກຕັ້ງເອົາຄະນະປະຈໍາພັກແຂວງ ດ້ວຍການປ່ອນບັດໂດຍກົງ, ລົງຄະແນນສຽງປິດລັບ, ມີຜູ້ອອກສະໝັກເລືອກຕັ້ງ 14 ສະຫາຍ, ຍິງ 2 ສະຫາຍ, ເລືອກໄດ້ 11 ສະຫາຍ ຍິງ 2 ສະຫາຍ​ມີດັ່ງ​ນີ້:

1. ສະຫາຍເລັດ ໄຊຍະພອນ
2. ສະຫາຍ ນ ມີນາພອນ ໄຊສົມພູ
3. ສະຫາຍ ບຸນຮຽນ ແກ້ວບົວພາດ
4. ສະຫາຍ ຄໍາບຸນ ດວງພະບາງ
5. ສະຫາຍ ທະນູໄຊ ບັນຊາລິດ
6. ສະຫາຍ ບຸນເສີດ ເສດທິລາດ
7. ສະຫາຍ ບຸນໂຮມ ພົມມະສານ
8. ສະຫາຍ ຄໍາຫວັນ ຈັນທະໂຄດ
9. ສະຫາຍ ເພັດມີໄຊ ຄໍາພັກດີ
10. ສະຫາຍ ນ ບຸນນານ ບຸນນະແສງ
11. ສະຫາຍ ພັອ ໂຊກໄຊ ພິມມະລາ

2). ກອງປະຊຸມເຫັນດີເປັນເອກະພາບລົງ​ປະຊາ​ມະຕິເລືອກຕັ້ງເອົາເລຂາ ແລະ ຮອງເລຂາພັກແຂວງໄດ້ດັ່ງນີ້:

1. ສະຫາຍ ເລັດ ໄຊຍະພອນ ເປັນເລຂາຄະນະບໍລິຫານງານພັກແຂວງ
2. ສະຫາຍ ນ ມີນາພອນ ໄຊສົມພູ ເປັນຮອງເລຂາຄະນະບໍລິຫານງານພັກແຂວງ
3. ສະຫາຍ ບຸນຮຽນ ແກ້ວບົວພາດ ເປັນຮອງຄະນະບໍລິຫານງານພັກແຂວງ

3). ກອງປະຊຸມ​ໄດ້​ປ່ອນ​ບັດເລືອກຕັ້ງເອົາປະທານ ​ແລະ ຮອງປະທານຄະນະກວດກາພັກແຂວງ ມີ​ຜູ້​ອອກ​ສະໝັກ​ເລືອກ​ຕັ້ງປະທານ​ຄະນະກວດກາພັກ​ແຂວງ 2 ​ສະຫາຍ, ​ເລືອກ​ເອົາ 1 ສະຫາຍ ​ແລະ ຮອງ​ປະທານ​ກວດກາ​ອອກ​ສະໝັກຮັບ​ເລືອກ​ຕັ້ງ 5 ສະຫາຍ, ​ເລືອກ​ເອົາ 3 ສະຫາຍໄດ້ດັ່ງນີ້:

1. ​ສະຫາຍ ຄໍາຫວັນ ຈັນທະໂຄດ ເປັນປະທານ
2. ສະຫາຍ ຈິດປະສົງ ສິງສະຫວັດ ເປັນຮອງ
3. ສະຫາຍ ມີໄຊ ສີສະແຫວງສຸກ ເປັນຮອງ
4. ສະຫາຍ ວິໄລພອນ ແກ່ນຈັນ ເປັນຮອງ

 4). ກອງປະຊຸມໃຫຍ່ໄດ້ພ້ອມກັນໃຊ້ສິດຂອງຕົນ ປ່ອນບັດເລືອກຕັ້ງເອົາຜູ້ແທນສົມບູນ ແລະ ຜູ້ແທນສຳຮອງເຂົ້າຮ່ວມກອງປະຊຸມໃຫຍ່ຄັ້ງທີ XI ຂອງພັກປະຊາຊົນປະຕິວັດລາວ, ບົນພື້ນຖານຄວາມຖືກຕ້ອງສອດຄ່ອງກັບມາດຕະຖານເງື່ອນໄຂທີ່ໄດ້ກຳນົດໄວ້, ເຊິ່ງມີຜູ້ສະໝັກເລືອກຕັ້ງມີ 21 ສະຫາຍ, ຍິງ 2 ສະຫາຍ, ເລືອກໄດ້ຜູ້ແທນສົມບູນ 18 ສະຫາຍ, ຍິງ 2 ສະຫາຍ ​ແລະ​ ຜູ້ແທນສໍາຮອງ 2 ສະຫາຍ​ໄດ້​ດັ່ງ​ນີ້:

* **ຜູ້ແທນສົມບູນ:**
	+ - 1. ​ສະຫາຍເລັດໄຊຍະພອນ
			2. ສະຫາຍ ນ ມີນາພອນ ໄຊສົມພູ
			3. ສະຫາຍ ຄໍາບຸນ ດວງພະບາງ
			4. ສະຫາຍ ທະນູໄຊ ບັນຊາລິດ
			5. ສະຫາຍ ບຸນໂຮມ ພົມມະສານ
			6. ສະຫາຍ ບຸນເສີດ ເສດທິລາດ
			7. ສະຫາຍ ຄໍາຫວັນ ຈັນທະໂຄດ
			8. ສະຫາຍ ເພັດມີໄຊ ຄໍາພັກດີ
			9. ສະຫາຍ ນ ບຸນນານ ບຸນນະແສງ
			10. ສະຫາຍ ພັອ ໂຊກໄຊ ພິມມະລາ
			11. ສະຫາຍ ປັນຍາ ໄຊຍະແສງ
			12. ສະຫາຍ ບຸນທະມາລີ ໝັ້ນອານົງ
			13. ສະຫາຍ ສິໄລ ສີສະແຫວງສຸກ
			14. ສະຫາຍ ສຸລິວົງ ອະໄພວົງ
			15. ສະຫາຍ ສຸວັນສີ ແກ້ວວິເສີດ
			16. ສະຫາຍ ພັອ ສີເວີນ ແກ້ວສີວົງສາ
* **ຜູ້ແທນສຳຮອງ**
1. ສະຫາຍ ສຸລິຈັນ ໂຊກຄໍາຈັນ
2. ສະຫາຍ ສຸລິຈັນ ພອນແກ້ວ

ໃນກອງປະຊຸມໃຫ່ຍຄັ້ງທີXI ນີ້, ໄດ້ຮັບຟັງການໂອ້ລົມຈາກສະຫາຍ ປອ ໄຊສົມພອນ ພົມວິຫານ ກໍາມະການກົມການເມືອງສູນກາງພັກ, ປະທານສູນກາງແນວລາວສ້າງຊາດທີ່​ຕາງໜ້າ​ໃຫ້​ກົມ​ການ​ເມືອງ​ສູນ​ກາງ​ພັກໄດ້ຕີລາຄາສູງ ແລະ ສະແດງຄວາມຊົມເຊີຍຕໍ່ການຊີ້ນຳ-ນຳພາຂອງຄະນະພັກຊຸດຜ່ານມາ, ຄະນະພັກຂັ້ນຕ່າງໆ ແລະ ສະມາຊິກພັກ-ພະນັກງານກໍ່ຄືປະຊາຊົນບັນດາເຜົ່າປະຕິບັດໜ້າທີ່ການເມືອງຂອງຕົນ ສາມາດຍາດໄດ້ຜົນສຳເລັດຫລາຍດ້ານ ທັງ​ມີຄວາມ​ໜັກ​ແໜ້ນ​ເຂັ້ມ​ແຂງ​ຂຶ້ນ​ກວ່າ​ເກົ່າ; ສະຫາຍຍັງໄດ້ສະແດງຄວາມເປັນຫ່ວງເປັນໄຍຕໍ່ດ້ານອ່ອນ, ຂໍ້ຄົງຄ້າງ, ສະພາບອຸປະສັກກໍ່ຄືຜົນກະທົບຈາກໄພພິບັດຕ່າງໆທີ່ທົ່ວປະເທດ ແລະ ແຂວງອັດຕະປືກໍາລັງປະເຊີນຢູ່, ເຊິ່ງສະຫາຍໄດ້ໃຫ້ທິດຊີ້ນຳວຽກງານແຕ່ລະດ້ານໂດຍສະເພາະວຽກຈຸດສຸມຮີບດ່ວນເປັນຕົ້ນ:

 **ອັນທີໜຶ່ງ:** ຕ້ອງຢຶດໝັ້ນໃນອຸດົມການຂອງພັກຢ່າງສະເໝີຕົ້ນສະເໝີປາຍ, ກໍາແໜ້ນຫຼັກການ ແລະ ທິດນຳແຫ່ງການກໍ່ສ້າງພັກ; ຕັ້ງໜ້າປັບປຸງປົວແປງພັກໃຫ້ປອດໃສ, ເຂັ້ມແຂງ ແລະ ໜັກແໜ້ນໂດຍສະເພາະຕ້ອງຮັກສາລັກສະນະນຳໜ້າ, ເປັນແບບຢ່າງໃນທຸກດ້ານຂອງສະມາຊິກພັກແຕ່ລະຂັ້ນ. ໂດຍການນຳພາຕ້ອງຮັບປະກັນໃຫ້ໄດ້ຫຼັກການລວມສູນປະຊາທິປະໄຕໄດ້ຮັບການຈັດຕັ້ງປະຕິບັດຢ່າງຖືກຕ້ອງ ແລະ ເຂັ້ມງວດ, ເຮັດໃຫ້ພັກກາຍເປັນກ້ອນກໍາລັງເອກະພາບທາງດ້ານແນວຄິດ ແລະ ການກະທຳ;ຕ້ອງປະຕິບັດຫຼັກການຕິຊົມຕົນເອງ ແລະ ຕິຊົມກັນກໍ່ສ້າງກັນໃນການດຳເນີນຊີວິດພັກໃຫ້ເຂັ້ມງວດ ແລະ ເປັນປະຈຳ; ຕ້ອງສືບຕໍ່ປັບປຸງບູລະນະການຈັດຕັ້ງໃນທົ່ວອົງຄະນະພັກແຂວງ, ເມືອງ ແລະ ຮາກຖານບ້ານໃຫ້ເຂັ້ມແຂງ, ມີຄຸນນະພາບ ເພື່ອເຮັດຫຼ້ອນພາລະບົດບາດນຳພາຂອງຕົນເປັນຢ່າງດີ. ຕ້ອງໄດ້ສືບ​ຕໍ່ກໍ່ສ້າງພັກ-ພະນັກງານໃຫ້​ເຂັ້ມ​ແຂງ​ແລະ​ ໜັກແໜ້ນ, ສືບຕໍ່ຍົກສູງລະດັບຄວາມຮູ້ ແລະ ຄວາມສາມາດນໍາພາໃນຂະບວນການວຽກງານຕົວຈິງ​ໃຫ້ສູງຂຶ້ນ ໄປຄຽງຄູ່ກັບການຄວາມຮຽກຮ້ອງຕ້ອງການຂອງໜ້າທີ່ການເມືອງໃນລະໄລຍະໃໝ່, ໃຫ້ສາມາດເປັນ​ຫຼັກ​ແຫຼ່ງນໍາພາ​ຜັນ​ຂະຫຍາຍ ແລະ ​ຈັດ​ຕັ້ງ​ປະຕິບັດມະຕິ​ກອງ​ປະຊຸມ​ໃຫຍ່​ຄັ້ງ​ທີ XI ຂອງ​ພັກ ​ແລະ ​ມະຕິ​ກອງ​ປະຊຸມ​ໃຫຍ່​ຄັ້ງ​ທີ XI ຂອງ​ອົງຄະ​ນະ​ພັກ​ແຂວງໃຫ້​​ເຂົ້າ​ສູ່​ຊີວິດຕົວ​ຈິງ ແລະ ​ມີໝາກມີ​ຜົນນັບມື້ສູງຂຶ້ນ.

 **ສອງ:** ຕ້ອງເອົາໃຈໃສ່ນໍາພາປຸກລະດົມທົ່ວປວງຊົນເຂົ້າຮ່ວມໃນພາລະກິດປ້ອງກັນຊາດ-ປ້ອງກັນຄວາມສະຫງົບຢູ່ໃນທົ່ວສັງຄົມຢ່າງບໍ່ລົດລະ ເພື່ອສືບຕໍ່ສ້າງພື້ນຖານປະຖົມປັດໄຈທີ່ເອື້ອອໍານວຍ ໃຫ້ແກ່ການພັດທະນາຢ່າງຕໍ່ເນື່ອງ, ສ້າງແຮງດຶງດູດ ແລະ ຄວາມໝັ້ນໃຈໃຫ້ແກ່ການລົງທຶນໃສ່ໃນທຸກຂົງເຂດວຽກງານຢ່າງຕັ້ງໜ້າ.

 **ສາມ:** ຍົກສູງບົດບາດການນໍາພາ ກໍ່ຄືຄວາມສາມາດນໍາພາຂອງຄະນະພັກແຕ່ລະຂັ້ນ, ກໍ່ຄືຄວາມສາມາດໃນການຄຸ້ມຄອງ-ບໍລິຫານ ຂອງອົງການປົກຄອງທຸກຂັ້ນ ໂດຍສະເພາະແມ່ນນໍາພາຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງນີ້ໃຫ້ມີຄຸນນະພາບສູງ ແລະ ແທດເຖິງກວ່າເກົ່າ; ກຳນົດບັນດາຄາດໝາຍສູ້ຊົນມະຫາພາກແຕ່ລະດ້ານ, ໃຫ້ມີຄວາມສົມເຫດສົມຜົນ, ຕ້ອງໄດ້ຄໍານຶງເຖິງຄວາມອາດສາມາດໃນການຈັດ​​​​ຕັ້ງ​​ປະຕິບັດຕົວຈິງ, ໂດຍສະເພາະບັນຫາການຊອກຫາແຫຼ່ງທຶນ ພ້ອມທັງເບິ່ງທ່າແຮງບົ່ມຊ້ອນ ແລະ ກຳລັງຄວາມສາມາດຂອງຖັນແຖວບຸກຄະລະກອນ ແລະ ປະຊາຊົນທ້ອງຖິ່ນ ບໍ່ໃຫ້ແລ່ນນໍາຄວາມຢາກໄດ້ຢ່າງດຽວ, ຕ້ອງໄດ້ຄົ້ນຄ້ວາຢ່າງເລິກເຊິ່ງ ໂດຍຖອດບົດຮຽນໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ X ຂອງອົງຄະນະພັກແຂວງຜ່ານມາ; ໂດຍສະເພາະແມ່ນການສ້າງບ້ານຢູ່ດີກິນດີ ຢູ່ເມືືອງສະໜາມໄຊເພື່ອເຮັດໃຫ້ເປັນຕົວແບບ ກ່ຽວກັບບັນຫານີ້ພວກສະຫາຍຕ້ອງໄດ້ຄົ້ນຄວ້າໃຫ້ເລິກເຊິ່ງແທ້ໆ ແລະ ຮອບດ້ານ. ເມືອງສະໜາມໄຊເປັນເມືອງທີ່ໄດ້ຮັບຜົນກະທົບໂດຍກົງຈາກເຂື່ອນເຊປຽນ-ເຊນໍ້ານ້ອຍແຕກພັງນັ້ນ ຕ້ອງໄດ້ດໍາເນີນການຟື້ນຟູຊີວິດການເປັນຢູ່ໃຫ້ເຂົາເຈົ້າ ແລະ ສ້າງບ້ານຕົວແບບປະຊາຊົນຢູ່ດີກິນດີ ແລະ ຍົກລະດັບສູ່ຄວາມຜາສຸກ ຕິດພັນກັບການສ້າງ ແລະ ປັບປຸງໃຫ້ມີຄວາມສີວິໄລໃນດ້ານອາລິຍະທຳ, ໃຫ້ມີຄວາມຈະເລີນສີວິໄລທາງດ້ານວັດທະນະທຳ-ສັງຄົມໄປພ້ອມໆກັນ.

 **ສີ່:**ເພີ່ມທະວີການຄຸ້ມຄອງ, ບໍລິການຂອງອົງການປົກຄອງແຕ່ລະຂັ້ນໃຫ້ມີຄວາມສັກສິດ, ເຂັ້ມງວດ, ຍຸດຕິທຳ ແລະ ບໍລິການຮັບໃຊ້ປະຊາຊົນຢ່າງແທ້ຈິງ. ສືບຕໍ່ເອົາໃຈໃສ່ປັບປຸງກົນໄກການບໍລິການຄຸ້ມຄອງລັດ, ຄຸ້ມຄອງສັງຄົມຕາມກົດໜາຍໃຫ້ເຂັ້ມງວດໄປຄວບຄູ່ກັບການພັດທະນາເສດຖະກິດ-ສັງຄົມ, ຕ້ອງເອົາໃຈໃສ່ໃນການບໍລິການປະຊາຊົນໃຫ້ມີຄວາມສະດວກວ່ອງໄວ ເຮັດໃຫ້ທົ່ວສັງຄົມດຳລົງຊີວິດພາຍໃຕ້ລັດຖະທຳມະນູນ ແລະ ກົດໝາຍຢ່າງເຂັ້ມງວດ ແລະ ຮັບປະກັນຄວາມຍຸຕິທໍາແທ້. ເອົາໃຈໃສ່ເສີມຂະຫຍາຍສິດເປັນເຈົ້າຂອງປະຊາຊົນ ແລະ ປົກປ້ອງຜົນປະໂຫຍດອັນຊອບທຳຂອງຜົນລະເມືອງ, ຕັ້ງໜ້າປັບປຸງກົນໄກ, ລະບຽບການອັນຈຳເປັນກ່ຽວກັບການຄຸ້ມຄອງບໍລິການໃຫ້ດີ ເພື່ອບໍ່ໃຫ້ມີຊ່ອງວ່າງ; ເດັດ​ຂາດກຳຈັດປັດເປົ່າປະກົດການອາດຍາສິດ, ການລ່ວງອຳນາດ, ການສໍ້ລາດບັງຫຼວງ ແລະ ປະກົດການຫຍໍ້ທໍ້ອຶ່ນໆ ເຮັດໃຫ້ກົງຈັກທົ່ວອົງຄະນະພັກແຂວງມີຄວາມປອດໃສ, ຄຸ້ມຄອງບໍລິການສັງຄົມຢ່າງມີປະສິດທິຜົນ ແລະ ມີຄວາມສັກສິດ, ສ້າງໃຫ້ລັດເຮົາກາຍເປັນລັດຂອງປະຊາຊົນໂດຍປະຊາຊົນ ແລະ ເພື່ອປະຊາຊົນຢ່າງແທ້ຈິງ.

**ຫ້າ:** ການສ້າງຊັບພະຍາກອນມະນຸດ (ຄົນ) ຖືເປັນປັດໄຈຕັດສິນ, ອັນ​ສໍາຄັນ ໃຫ້ສືບຕໍ່ຍູ້ແຮງລະບົບການສຶກສາໃຫ້ເຂັ້ມແຂງທົ່ວເຖິງ ເປັນຕົ້ນຢູ່ເຂດຊົນນະບົດຫ່າງໄກ-ສອກຫຼີກໃຫ້ມີເງື່ອນໄຂ ແລະ ກາລະໂອກາດເຂົ້າຮຽນຫຼາຍຂຶ້ນ ທັງຄວບຄູ່ກັບຄຸນນະພາບ, ໃຫ້ປະຊາຊົນມີຄວາມຮູ້, ຄວາມສາມາດ ກາຍເປັນຜູ້ຜະລິດສິນຄ້າ ທັງເປັນຜູ້ຮູ້ນຳໃຊ້ຊັບພະຍາກອນທຳມະຊາດທີ່ອຸດົມສົມບູນ ແລະ ເປັນທ່າແຮງຂອງແຂວງ.

ພ້ອມນັ້ນ, ໃຫ້ສຸມໃສ່ພັດທະນາສີມືແຮງງານ ເພາະວ່າແຮງງານຂອງພວກເຮົາສ່ວນຫຼາຍແມ່ນແຮງງານທີ່ບໍ່ໄດ້ຜ່ານການຝຶກອົບຮົມເຊິ່ງລວມທັງການສ້າງພະນັກງານໃຫ້ມີຄວາມຮູ້ທາງດ້ານວິຊາການ, ມີຄວາມສໍານານງານ, ມີຊ່ຽວຊານສະເພາະດ້ານ, ມີຄວາມສາມາດ ແລະ ຮູ້ນໍາພາປະຊາຊົນເຮັດຕົວຈິງ ພ້ອມທັງຍົກລະດັບຄວາມຮັບຮູ້ຂອງປະຊາຊົນໃຫ້ສູງຂຶ້ນ. ອັນຮີບດ່ວນ ແມ່ນຕ້ອງກໍານົດເປັນແຜນງານ, ໂຄງການຢ່າງລະອຽດ, ຈະແຈ້ງ ເພື່ອພັດທະນາ ​ແລະ ຍົກລະດັບສີມືແຮງງານ ແນໃສ່ສ້າງຄວາມສາມາດແກ່ງແຍ່ງແຂ່ງຂັນ.

 **ຫົກ:**ຄະນະບໍລິຫານງານພັກແຂວງຊຸດໃໝ່ ໃຫ້ຮີບຮ້ອນແບ່ງວຽກ-ແບ່ງງານ, ແບ່ງຄວາມຮັບຜິດຊອບພາຍ​ໃນຄະນະບໍລິຫານງານພັກແຂວງ, ຄະນະປະຈໍາພັກ​ແຂວງໃຫ້ລະອຽດ, ຈະແຈ້ງ, ບໍ່ວ່າວຽກນັ້ນຈະແມ່ນຂະແໜງການໃດ,ຂົງເຂດໃດ​ເມື່ອ​ໝູ່ຄະນະ, ການຈັດຕັ້ງ ກໍ່ຄືຂັ້ນເທິງໄດ້ມອບໝາຍໃຫ້ໄປຮັບຜິດຊອບ ກໍ່ບໍ່ມີສິດຂັດຂ້ອງ, ຕ້ອງເຊີດຊູຄວາມເປັນເຈົ້າການຕໍ່ໜ້າທີ່ການເມືອງ, ທຸ້ມເທເຫື່ອແຮງ, ສະຕິປັນຍາ, ຄວາມຮູ້, ຄວາມສາມາດ, ມີຄວາມເສຍສະຫຼະ ເພື່ອເຮັດສໍາເລັດໜ້າທີ່. ພວກ​ເຮົາຕ້ອງ​ເຂົ້າ​ໃຈ​ນໍາ​ກັນ​ຕື່ມ​ອີກ​ວ່າການເຂົ້າມາຢູ່ໃນຄະນະບໍລິຫານ​ງານພັກແຂວງບໍ່ແມ່ນ​ເພື່ອມາເປັນອາດຍາເຈົ້ານາຍ, ບໍ່​ແມ່ນເພື່ອມາສວຍໃຊ້ໜ້າທີ່ຕໍາແໜ່ງ, ຫາຜົນປະໂຫຍດສ່ວນຕົວ ຕ້ອງຖື​ວ່າແມ່ນເຂົ້າມາເພື່ອຮັບໃຊ້ພາລະກິດປະຕິວັດອັນສູງສົ່ງຂອງພັກ ນັ້ນແມ່ນ​ເຮັດທຸກສິ່ງທຸກຢ່າງ ເພື່່ອຄວາມສົມບູນພູນສຸກຂອງປະຊາຊົນ ເພື່ອຄວາມຈະເລີ​ນວັດທະນາຂອງປະ​ເທດ​ຊາດ.

 **ເຈັດ:** ສືບ​ຕໍ່ນໍາພາ-​ຊີ້​ນໍາ​ການຈັດ​ຕັ້ງຜັນຂະຫຍາຍເນື້ອໃນມະຕິກອງປະຊຸມໃຫຍ່ຄັ້ງນີ້ ໃຫ້ເປັນແຜນງານ, ໂຄງການ ແລະ ສ້າງເປັນນິຕິກໍາລະອຽດ ເລີ່​ມຕັ້ງ​ແຕ່​ການຈັດຕັ້ງເຜີຍແຜ່, ເຊື່ອມຊຶມ​ໃນຄະນະບໍລິຫານງານພັກແຂວງລົງ​ໄປ​ເຖິງ​ຄະນະ​ພັກ​ແຕ່ລະ​ຂັ້ນ, ສະມາຊິກພັກ, ພະນັກງານ ຢູ່ບັນດາເມືອງ, ຂະແໜງການ ແລະ ຮາກຖານຕ່າງໆ ກໍ່ຄືປະຊາຊົນບັນດາເຜົ່າໃຫ້​ເລິກ​ເຊິ່ງ ​ແລະທົ່ວເຖິງ, ເພື່ອສ້າງຄວາມຮັບຮູ້ເຂົ້າໃຈ ແລະ ເປັນເອກະພາບກັນທາງດ້ານທັດສະນະ ແລະ ການກະທໍາຕົວຈິງເຮັດໃຫ້ພະນັກງານ ​ແລະ​ ປະຊາຊົນມີຄວາມຮັບຮູ້, ເຂົ້າໃຈ ແລະ ເຊື່ອມຊຶ່ມ, ກໍາ​ແໜ້ນຕໍ່ທິດທາງ, ແຜນນະໂຍບາຍ, ຄາດໝາຍສູ້ຊົນ​ແລະ ມີ​ຄວາມຕື່ນຕົວເປັນເຈົ້າການເຂົ້າຮ່ວມການຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຄັ້ງ​ນີ້ ຢ່າງ​ເປັນ​ຂະ​ບວນການ​ແຂງ​ແຮງ, ຕໍ່​ເນື່ອງ ແລະມີ​ປະສິດທິ​ຜົນ.

ກອງປະຊຸມໃຫຍ່ຮຽກຮ້ອງມາຍັງຄະນະພັກທຸກຂັ້ນ, ບັນດາສະຫາຍສະມາຊິກພັກ,ພະນັກງານ, ທະຫານ, ຕໍາຫຼວດ, ທຸກຊັ້ນຄົນ ແລະ ປະຊາຊົນບັນດາເຜົ່າຊາວແຂວງອັດຕະປື ຈົ່ງເຊີດຊູນໍ້າໃຈຮັກຊາດ, ເສີມຂະຫຍາຍມານະຈິດບາກບັນບຸກບືນ ແລະ ສຸມທຸກສະຕິປັນຍາເຂົ້າໃນການຈັດຕັ້ງປະຕິບັດວຽກງານ ແລະ ມີຄວາມຮັບຜິດຊອບສູງຕໍ່ໜ້າທີ່ການເມືອງຂອງຕົນ ເພື່ອເຮັດໃຫ້ເນື້ອໃນຈິດໃຈມະຕິກອງປະຊຸມໃຫຍ່ຜູ້ແທນອົງຄະນະພັກແຂວງອັດຕະປືຄັ້ງນີ້ ໄດ້ຮັບການຈັດຕັ້ງປະຕິບັດ ແລະ ຫັນເປັນແຜນງານ, ໂຄງການລະອຽດ ແນ່ໃສ່ປະກອບສ່ວນເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາແຂວງອັດຕະປືໃຫ້ມັ່ງຄັ່ງເຂັ້ມແຂງ, ປະຊາຊົນຢູ່ດີກິນດີ-ມີຄວາມຜາສຸກ, ສັງຄົມມີຄວາມສາມັກຄີປອງດອງ, ປະຊາທິປະໄຕ, ຍຸຕິທໍາ ແລະ ສີວິໄລ ຕາມທິດສ້າງສັງຄົມນິຍົມມາແຕ່ຮາກຖານ.

 **ອັດຕະປື, ວັນ​ທີ 18 ກັນຍາ 2020**

**​ ກອງປະຊຸມໃຫ່ຍອົງຄະນະພັກແຂວງອັດຕະປືຄັ້ງທີ XI**